*Приложение 4*

**Информация за текущото състояние на "Многопрофилна болница за активно лечение "Лозенец" ЕАД, гр. София**

**"Многопрофилна болница за активно лечение "Лозенец" ЕАД** с ЕИК 205967328 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност: Осъществяване на медицинска болнична помощ.

Мисия на лечебното заведение е да бъде двигател на иновациите в медицинската практика и наука в Република България, осигурявайки медицински услуги с качество, равнище на специализация и технологична осигуреност, съответстващи на световните стандарти в грижите за пациентите, за възможно най-пълно удовлетворяване на здравните потребности на населението на страната. Чрез обединяване усилията на целия колектив на лечебното заведение, да се предложи на пациентите най-комплексната грижа за тяхното здраве от утвърдени специалисти, които си служат със съвременни методи и последните технологии на модерната медицина, да се осъществява качествено обучение на студенти и специализанти и интензивно разработване на научно-приложна проблематика.

Стратегическа цел на лечебното заведение е да бъде лидер в предоставянето на болнични медицински услуги и здравна профилактика на пациенти от Република България, региона и чужбина чрез осигуряване на своевременни, достъпни, висококачествени и ефективни здравни услуги, в съответствие със здравните потребности на населението, при непрекъснато повишаване на качеството. Осигуряване на висококвалифицирано медицинско обслужване, извършване на авангардни процедури и въвеждането на нови методики в лечението на социалнозначими и специфични заболявания. Стремежът е МБАЛ “Лозенец” ЕАД да бъде достъпен център за постигане здравно благополучие на пациентите си, чрез провеждане на активни, ефективни и ефикасни промотивни, профилактични, лечебни и рехабилитационни дейности.

Към лечебното заведение е създадено и функционира дъщерно дружество – Медицински център „Лозенец” ЕООД с предмет на дейност: Осъществяване на специализирана извънболнична медицинска помощ

Съгласно заверения от регистриран одитор финансов отчет и доклада за дейността на лечебното заведение за 2023 г., към 31.12.2023 г. дружеството регистрира негативен текущ финансов резултат загуба от -22 369 хил. лв. Общо финансовият резултат на дружеството към 31.12.2023 г. е загуба в размер на -94 304 хил. лв., увеличението спрямо 2022 г. е с 22 370 хил. лв. През 2023 г. записаният капитал на дружеството е 180 265 хил. лв. и е увеличен с 15 000 хил. лв. спрямо предходната 2022 г. Собственият капитал за 2023 г. е в размер на 85 961 хил. лв., като същият е увеличен със 7 370 хил. лв. спрямо 2022 г.

През 2023 г., спрямо 2022 г., се наблюдава увеличение на общо приходите и общо разходите на лечебното заведение. Общо приходите за 2023 г. са 39 205 хил. лв., увеличени с 13 303 хил. лв. спрямо 2022 г., когато са били в размер на 25 902 хил. лв. Нетните приходи от продажба са в размер на 31 920 хил. лв., увеличени с 9 786 хил. лв. спрямо 2022 г., от които 31 820 хил. лв. приходи от услуги и приходи от стоки – 100 хил. лв. Други приходи към 31.12.2023 г. са в размер на 6 603 хил. лв., от които приходи от финансирания – 4 950 хил. лв. Общо разходите за 2023 г. са 61 574 хил. лв. увеличени с 3 596 хил. лв. спрямо 2022 г.

Към 30.06.2024 г. дружеството регистрира текуща загуба в размер на -9 869 хил. лв. Общо приходите за периода са в размер на 20 967 хил. лв., а общо разходите са в размер на 30 836 хил. лв. Просрочените задължения за посочения период са в размер на 18 938 хил. лв.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>